Muzeul Național "Constantin Brâncuși" vă invită, sâmbătă, 16 martie, ora 14.00, la vernisajul expoziției de sculptură și desen intitulată "Omagiu lui Brâncuși", manifestare menită să marcheze împlinirea a 67 de ani de la moartea marelui sculptor.
'Vor fi expuse creații semnate de către marii sculptori români: George APOSTU (1934-86), Mircia DUMITRESCU (n. 1941), Darie DUP (n. 1959), Vasile GORDUZ (1931-2008), Ion IANCUȚ (n. 1950), Paul NEAGU (1938-2004), Milița PETRAȘCU (1892-1976), Constantin POPOVICI (1938-95), Mircea ROMAN (n. 1958), Napoleon TIRON (n. 1935), Paul VASILESCU (1936-2012) și Aurel VLAD (n. 1954).
Lucrările fac parte din colecția de artă a domnului av. George Șerban, pasionat colecționar român al epocii post-decembriste.
În deschidere, vor lua cuvântul domnul Mircia DUMITRESCU (Membru corespondent al Academiei Române, profesor universitar doctor, grafician și sculptor) și domnul Napoleon TIRON (profesor universitar și sculptor).
"Omagiu lui Brâncuși" este o expoziție menită să omagieze și să reliefeze însemnătatea operei brâncușiene în climatul artistic național. Marele sculptor a avut relații directe cu unii dintre acești mari artiști expozanți iar pentru alții a prezentat o sursă de inspirație.
Acest demers expozițional este coordonat de către Denisa Șuță, ZuZu Caratanase (conf. univ. dr. și curator) și av. George Șerban (colecționar de artă)', se arată într-un comunicat al Muzeului Național "Constantin Brâncuși".